b'\n_START_ARTICLE_\nJousikvartetto nro 13 (Beethoven)\n_START_PARAGRAPH_\nJousikvartetto nro 13 B-duuri opus 130 on Ludwig van Beethovenin jousikvartetto, joka valmistui marraskuussa 1825. Kvarteton numero perustuu julkaisuj\xc3\xa4rjestykseen, todellisuudessa teos on s\xc3\xa4velt\xc3\xa4misj\xc3\xa4rjestyksess\xc3\xa4 Beethovenin nelj\xc3\xa4stoista jousikvartetto. Kvartetto on viimeinen kolmesta ven\xc3\xa4l\xc3\xa4isen mesenaatin Nikolai Golitsynin Beethovenilta tilaamista kvartetoista. Kvarteton kantaesitti Schuppanzigh-kvartetti 21. maaliskuuta 1826 ja se julkaistiin 1827. Kvartetossa on poikkeuksellisesti kuusi osaa._NEWLINE_Teos sai v\xc3\xa4litt\xc3\xb6m\xc3\xa4sti hyv\xc3\xa4n vastaanoton. Kantaesityksess\xc3\xa4 yleis\xc3\xb6 piti erityisesti osista Cavatina ja Alla danza tedesca ja toinen ja nelj\xc3\xa4s osa pyydettiin toistamaan. Teoksen viimeisen\xc3\xa4 osana oli laaja Gro\xc3\x9fe Fuge (Suuri fuuga), jota pidettiin kuitenkin liian rajuna ja sopimattomana teoksen p\xc3\xa4\xc3\xa4tteeksi. Beethoven s\xc3\xa4velsi my\xc3\xb6hemmin uuden, paljon lyhyemm\xc3\xa4n ja kevyemm\xc3\xa4n finaalin. Uusi finaali on s\xc3\xa4velletty syys\xe2\x80\x93marraskuussa 1826 ja sit\xc3\xa4 pidet\xc3\xa4\xc3\xa4n Beethovenin viimeisen\xc3\xa4 valmistuneena s\xc3\xa4vellyksen\xc3\xa4. Kvarteton ensimm\xc3\xa4inen esitys uuden finaalin kanssa tapahtui 1827 vasta Beethovenin kuoleman j\xc3\xa4lkeen._NEWLINE_Alkuper\xc3\xa4inen finaali julkaistiin erillisen\xc3\xa4 teoksena Gro\xc3\x9fe Fuge opus 133. Kvartettoa esitet\xc3\xa4\xc3\xa4n toisinaan alkuper\xc3\xa4isess\xc3\xa4 muodossa finaalina Gro\xc3\x9fe Fuge.'